Document ID: /roh_data/filtered/fineweb-2-filterrobots_roh.jsonl.gz/32974

Apparentamain datti en il Grischun intenziuns da scumandar muniziun cun plum. L’uffizi da chatscha e pestga fa en quest connex ina retschertga pli vasta durant la chatscha auta da quest onn.
La toxicitad da plum è enconuschenta. Benzin senza plum è standard. Muniziun senza plum n'è anc betg standard en il Grischun. Muniziun cun plum n’è betg illegala.
Blers sajettan gia senza plum
Bleras chatschadras e chatschaders grischuns han gia midà voluntariamain da muniziun cun plum sin muniziun senza plum. Cifras concretas da quants chatschaders che sajettan anc cun plum na datti betg. Mintga chatschader è obligà durant la chatscha auta dademplenir in rapport da schluppetada per mintga bestga d’ungla sfessa ch’el sajetta.
I dat buna e nauscha muniziun. I dat però era buns e nauschs tuns.
En media vegnan sajettadas radund 10’000 bestgas d’ungla sfessa e tants rapports stessan pussibilitar ina valitaziun objectiva da la differenta muniziun. Ils resultats stuessan mussar differenzas tranter ils differents projectils, era tranter quels cun e quels senza plum.
Effect da la muniziun sin la bestga ha prioritad
Las consequenzas da la retschertga pudess esser in scumond da singuls projectils, singulas muniziuns u perfin in scumond da muniziun cun plum. Tenor il guardiaselvaschina Guolf Denoth haja l’effect da mortalitad sin la bestga prima prioritad e la discussiun dal plum pir segunda prioritad. Cura ch’ins po far quint cun ils resultats da questa retschertga n'è anc betg enconuschent.
Telesguard 17:40